
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um fjárfestingar ríkisins - FJR 21010119
	Ráðuneyti /verkefnisstjóri
	 Fjármála- og efnahagsráðuneyti
	Innleiðing EES-gerðar?
	☐ Já
☒ Nei

	Dags.
	 27.7.2023


	A. Úrlausnarefni

	Forsaga máls og tilefni.
Árið 2001 fór fram endurskoðun á lögum um skipan opinberra framkvæmda. Töluverðar breytingar voru þá gerðar á regluverkinu einkum til samræmis við nýjar reglur um opinber innkaup. Þá voru einnig gerðar breytingar er vörðuðu starfsemi og hlutverk Framkvæmdasýslu ríkisins. Markmið núgildandi laga um skipan opinberra framkvæmda er fyrst og fremst að tryggja faglega málsmeðferð við þær framkvæmdir sem ríkið stendur að. Þannig eru skilgreind mismunandi stig, ábyrgð, skýrslugerð og uppgjör vegna opinberra framkvæmda. 

Núgildandi lög marka að mestu góðan ramma um skipan opinberra framkvæmda og hafa haldið gildi sínu ágætlega. Lögin ná þó ekki utan um fjárfestingar ríkisins með heilstæðum hætti og afmarkast fyrst og fremst við mannvirkjagerð og viðhald eða breytingar á mannvirkjum. Af þeim sökum er talið nauðsynlegt að endurskoða gildandi lagaramma og styrkja ákveðna þætti við núverandi framkvæmd, einkum er varðar verkferla, verkaskiptingu, boðleiðir og ábyrgðarsvið þeirra aðila er koma að fjárfestingum ríkisins. Þá er einnig mikilvægt að marka skýrari ramma um stefnumörkun og áætlanir til lengri og skemmri tíma um fjárfestingar ríkisins á ólíkum sviðum. 

Hvert er úrlausnarefnið?
Tilgangur núgildandi laga um skipan opinberra framkvæmda er að tryggja faglega málsmeðferð við ákveðinn hluta af framkvæmdum sem ríkið stendur að. Þörf er á að styrkja framkvæmd laganna og gera tiltekin ákvæði markvissari til að þau stuðli enn betur að hagkvæmni og aukinni gæðatryggingu í fjárfestingum á vegum ríkisins. 

Þá er einnig talið nauðsynlegt að tryggja skýra og samræmda málsmeðferð við fjárfestingar ríkisins, hvort sem um er að ræða nýframkvæmdir hefðbundinna mannvirkja, vegagerð, hugbúnaðarkaup eða kaup á sérhæfðum tækjum. Umræddar breytingar taka mið af áherslum Fjármálaráðs og leiðbeiningar OECD um að samræmd umgjörð gildi um fjárfestingarákvarðanir hins opinbera og fjármögnun þeirra. Við endurskoðun gildandi laga þarf að tryggja að fjárfestingar lúti skýrum markmiðum, séu vandlega undirbúnar og standist viðmið um góða verkefnastjórnsýslu. Þá er einnig mikilvægt að framkvæmd stefnumörkunar og skuldbindinga sé gagnsæ, hagkvæm, skilvirk og með viðeigandi ábyrgð. 

Við fjárfestingar á vegum ríkisins þarf einnig að horfa til lengri tíma og er ákveðinn skortur á því í dag, einkum á ákveðnum sviðum. Því er mikilvægt að kveðið verði á um að unnin verði heilstæð fjárfestingarstefna til lengri tíma. Í slíkri stefnu væri horft til greininga á horfum um þróun samfélags-, atvinnu-, umhverfis- og landfræðilegra þátta, auk lýðfræðilegra breytna, sem áhrif hafa á fjárfestingaþörf hins opinbera til langs tíma. Einnig þyrfti að vinna greiningu á þeim innviðafjárfestingum sem eru nauðsynlegar til að stuðla að heilbrigðum vexti, almannaöryggi, aukinni framleiðslu og tryggi samkeppnishæfni landsins. Á grundvelli fjárfestingarstefnu væri í framhaldinu hægt að vinna áætlanir til meðallangs og skemmri tíma sem skapar grundvöll fyrir forgangsröðun verkefna. Í slíkum áætlunum myndi koma fram umfang fjárfestinga ríkisins eftir tímabilum, sundurliðað eftir málefnasviðum og málaflokkum.

Að hvaða marki duga gildandi lög og reglur ekki til?
Nauðsynlegt er að ráðast í heildarendurskoðun á lögum um skipan opinberra framkvæmda til að þau nái þeim markmiðum að samræmd málsmeðferð gildi yfir fjárfestingar ríkisins ásamt því að mæla fyrir um langtímaáætlunargerð á þessu sviði sem skapar betri grundvöll fyrir forgangsröðun fjárfestinga á vegum ríkisins. Umræddar breytingar yrðu í samræmi við þá stefnumörkun sem kemur fram í lögum um opinber fjármál.

	B. Markmið 

	Stefna hins opinbera á viðkomandi málefnasviði/málaflokki.
Í fjármálaáætlun kemur m.a. fram á málefnasviði 5.2, sem eignaumsýsla ríkisins heyrir undir, að áhersla sé lögð á markvissari nýtingu eigna og aukna fjárfestingu í samfélagslegum innviðum. Stefna og markmið hins opinbera á þessu sviði er að stuðla að betra verklagi og auka skilvirkni, hagkvæmni og gæði við framkvæmdir og umsýslu eigna hins opinbera. Mikilvægt er að tryggja faglega og samræmda málsmeðferð við fjárfestingar ríkisins. Þar af leiðandi er þörf á að skerpa á lagaumhverfi þessara verkefna þannig að hlutverkaskipting milli aðila sé skýr og að unnið sé eftir skýrum ferlum einkum þegar kemur að ábyrgð, skýrslugerð og uppgjöri við lok fjárfestinga þannig að miðlægar upplýsingar liggi fyrir um hvernig fjármunum ríkisins sé varið.

Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmiðið er að tryggja að stefnumörkun og ákvarðanir um fjárfestingar ríkisins lúti skýrum markmiðum, séu vandlega undirbúnar og standist viðmið um góða verkefnastjórnsýslu. 
Þá einnig mikilvægt að ákveðin grunngildi verði sett við framkvæmda regluverksins: 
Skilvirkni sem miðar að því að leitað sé allra leiða til að stuðla að sem lægstum tilkostnaði við fjárfestingar eins og unnt er.
Hagkvæmni sem miðar að því að leitast skal við eftir fremsta megni að við greiningu fjárfestingarkosta séu dregnir fram þeir kostir sem stuðla að sem mestum ábata að frádregnum kostnaði.
Ábyrgð sem miðar að því að viðeigandi rýni, eftirfylgni og viðbrögð eigi sér stað þegar brestir komi í ljós varðandi kostnaðar- eða tímaáætlanir. 
Festu sem miðar að því að áætlanir eiga vera vel tímasettar og undirbúnar þannig að unnt sé að forðast óvæntar breytingar, eða án fyrirvara, frá gildandi áætlunum. 
Gagnsæi sem felst í því að skýr markmið og verkferlar, opin gagnavinnsla og vinnubrögð skulu höfð að leiðarljósi þannig að rýni á niðurstöður verði hlutlæg og málefnaleg.

	C. Leiðir

	Ekkert aðhafst - hvaða afleiðingar hefði það?
Þörf er á að ráðast í heildarendurskoðun gildandi laga til að regluverkið sé markvissara og stuðli enn betur að hagkvæmni og aukinni gæðatryggingu í fjárfestingum á vegum ríkisins. Ef ekkert yrði aðhafst gæti það dregið úr skilvirkni fjárfestinga til lengri tíma.  

Önnur úrræði en lagasetning sem metin hafa verið.
Önnur úrræði en lagasetning koma ekki til álita. Breytingum sem ætlað er að ná fram eru það viðamiklar að ekki er talið að þær rúmist innan reglugerðaheimilda sem liggja fyrir í núgildandi lagaramma enda er verið að breyta gildissviði núgildandi laga með þeim hætti að það nái yfir heilstætt yfir fjárfestingar ríkisins. Auk þess er verið að mæla fyrir aukinni langtímahugsun sem er ekki að finna í núgildandi lögum.  

Mögulegar leiðir við lagasetningu.
Tvær leiðir koma einkum til greina. Annars vegar gera breytingar á núgildandi lögum um skipan opinberra framkvæmda og hins vegar að mæla fyrir nýju frumvarpi um fjárfestingar ríkisins sem byggir að hluta til á núgildandi lögum. Lagt er til að ráðist verði í heildarendurskoðun á lögum og að mælt verði fyrir nýju frumvarpi.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Útbúið verður frumvarp til laga um fjárfestingar ríkisins sem felur í sér heildarendurskoðun á gildandi lögum um skipan opinberra framkvæmda. Í frumvarpinu verða gerðar breytingar á markmiðum og gildissviði til þannig að frumvarpið nái með heilstæðum yfir fjárfestingar á vegum ríkisins óháð því hvort um sé að ræða byggingar, mannvirki, tæki, búnað eða óefnislegar eignir. Í frumvarpinu verða ábyrgðarskil milli þeirra aðila sem koma að ákvöðunum um fjárfestingar gerðar skýrari og skilvirkari. Einnig verða sett sérstök ákvæði um  stefnumörkun á þessu sviði og áætlanir um opinberar fjárfestingar til lengri og skemmri tíma til að styrkja grundvöll ákvarðana og forgangsröðun verkefna. Í frumvarpinu verður kveðið á um verkefnastjórnsýslu og ákveðna þrepaskiptingu við undirbúning fjárfestinga til að uppfylla markmið um vandaðan og gagnsæjan undirbúning. Önnur úrræði en lagasetning þykja koma ekki til álita til hægt sé að ná fram þeim breytingum sem áformuðum eru á núgildandi regluverki. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Tilgangur núgildandi laga um skipan opinberra framkvæmda er að tryggja faglega málsmeðferð við framkvæmdir sem ríkið stendur að. Þörf er á að gera núgildandi regluverk markvissara í framkvæmd og tryggja að samræmd aðferðarfræði gildi um ólíkar tegundir af fjárfestingum ríkisins ásamt því að skapa traustari grundvöll fyrir langtímaáætlunargerð á þessu sviði. 
Eftirfarandi breytingar eru fyrirhugaðar: 
Mælt verður fyrir ákveðnum grunnreglum og markmiðum sem munu gilda um framkvæmd regluverksins.
Gildissviðið verður endurskoðað þannig að það gildi með samræmdum hætti um ólíkar tegundir fjárfestinga á vegum ríkisins.  
Hlutverk og ábyrgðarskil milli aðila sem koma að fjárfestingum ríkisins verður endurskoðað með það að markmiði að gera það skýrara og skilvirkara. 
Komið verður á fót fagráði um fjárfestingar sem fær það hlutverk að veita ráðgjöf vegna stefnumörkunar um fjárfestingar ríkisins ásamt setningu gæðakrafna, staðla og leiðbeiningar um undirbúning fjárfestinga til að tryggja samræmda ferla þver á aðila sem annast fjárfestingar á vegum ríkisisn. 
Kveðið verður á um opinbera fjárfestingarstefnu til langs tíma sem verður lögð fyrir Alþingi til samþykktar. Í fjárfestingastefnu verði gerð greining á horfum um þróun samfélags-, atvinnu-, umhverfis- og landfræðilegra þátta, auk lýðfræðilegra breytna, sem áhrif hafa á fjárfestingaþörf hins opinbera til langs tíma. Einnig verði gerð greining á þeim innviðafjárfestingum sem nauðsynlegar eru taldar til að stuðla að heilbrigðum vexti, almannaöryggi, aukinni framleiðslu og tryggi samkeppnishæfni landsins. Á grundvelli fjárfestingarstefnu verða unnar áætlanir um fjárfestingar til meðallangs og skemmri tíma. Umfang fjárfestinga ríkisins í þeim áætlunum verður sundurliðað eftir málefnasviðum og málaflokkum. 
Málsmeðferð eða verkefnastjórnsýsla vegna opinberra framkvæmda verður endurskoðuð. Miðað er við að ákveðin þrepaskipting verði lögð til grundvallar sem tekur mið af gildandi regluverki um skipan opinberra framkvæmda. Mælt verður fyrir nýjum þrepum einkum vegna stærri og umfangsmeiri fjárfestinga; annars vegar tilefnisgreining og hins vegar hagkvæmnigreining. Tilefnisgreining verður upphaf eða fyrsta stig fjárfestingar þar sem ríkisaðili sem hyggst gera tillögu um að tekin verði ákvörðun um að ráðast í tiltekna fjárfestingu, sýni fram á að þörf sé á slíkri fjárfestingu með hliðsjón af gildandi stefnumörkun fyrir viðkomandi málefnasvið eða málaflokk. Hagkvæmnigreining mun fela í sér arðsemismat og áhrifamat á mögulegu fjárfestingarverkefni sem unnið verður á hlutlægan og kerfisbundinn hátt sérstaklega fyrir umfangsmeiri fjárfestingar ríkisins. 
Breytingar verða gerðar á stofnanafyrirkomulagi núgildandi laga um skipan opinberra framkvæmda. Stefnt er að því að auka sveigjanleika stofnana sem koma að fjárfestingum ríkisins og þeirra verkefna sem þau sinna þannig að regluverkið hamli ekki um of þeim áherslubreytingum sem nauðsynlegar eru hverju sinni til að styðja við áherslur í málaflokknum og ná fram aukinni skilvirkni á þessu sviði.


	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei
Er önnur grundvallarlöggjöf sem taka þarf tillit til? 
Taka þarf tillit til laga um opinber fjármál. 

	F. Samráð

	Hverjir eru helstu hagsmunaaðilar? 
Opinberir aðilar
Er skörun við stjórnarmálefni annarra ráðuneyta? 
Ekki bein skörun við málefnasvið annarra ráðuneyta.
Samráð sem þegar hefur farið fram.
Hugmyndir um breytingar á fyrirkomulagi fjárfestinga á vegum hins opinbera hefur verið rætt við innviðráðuneytið. 
Fyrirhugað samráð.
Stefnt er að formlegra og ítarlegra samráði við helstu hagsmunaaðila um nánari útfærslur. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Tilgangur núgildandi laga um skipan opinberra framkvæmda er að tryggja faglega málsmeðferð við framkvæmdir sem ríkið stendur að. Þörf er á að gera núgildandi regluverk markvissara í framkvæmd og tryggja að samræmd aðferðarfræði gildi um ólíkar tegundir af fjárfestingum ríkisins ásamt því að skapa traustari grundvöll fyrir langtímaáætlunargerð á þessu sviði. Breytingunum er því ætlað að stuðla að aukinni hagkvæmni og gæðatryggingu í fjárfestingum á vegum ríkisins. Ef ekkert yrði aðhafst gæti það dregið úr skilvirkni fjárfestinga til lengri tíma. Verði frumvarpið að lögum mun það hafa óveruleg áhrif á ríkissjóð, þ.e. felur ekki í sér útgjaldaaukningu.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er talið að þörf verði á löngum aðlögunartíma vegna fyrirhugaðra breytinga. 
Hvaða forsendur þurfa að vera fyrir hendi til að lagasetning beri árangur? 
Vandaður undirbúningur og samráð við helstu hagaðila
Mælikvarðar á árangur og útkomu.
Í fjármálaáætlun og fjárlögum liggja fyrir mælikvarðar og aðgerðir sem lúta að eigna- og framkvæmdamálum ríkisins sem taka þarf mið af.
Hefur verið hugað að því að afla gagna til að meta árangur þegar þar að kemur? 
Stefnt er að því að afla frekari gagna á síðari stigum vinnunnar.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

